title: Provedbena uredba Komisije (EU) 2017/1974 оd 30. listopada 2017. o izmjeni Uredbe Vijeća (EU) 2016/44 o mjerama ograničavanja s obzirom na stanje u Libiji

text:
               31.10.2017

               HR

               Službeni list Europske unije

               L 281/27

         PROVEDBENA UREDBA KOMISIJE (EU) 2017/1974
   оd 30. listopada 2017.
   o izmjeni Uredbe Vijeća (EU) 2016/44 o mjerama ograničavanja s obzirom na stanje u Libiji
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća (ZVSP) 2015/1333 od 31. srpnja 2015. o mjerama ograničavanja s obzirom na stanje u Libiji i stavljanju izvan snage Odluke 2011/137/ZVSP (1),
   uzimajući u obzir Uredbu Vijeća (EU) 2016/44 od 18. siječnja 2016. o mjerama ograničavanja s obzirom na stanje u Libiji i o stavljanju izvan snage Uredbe (EU) br. 204/2011 (2), a posebno njezin članak 20. točku (b),
   budući da:

               (1)

               U Prilogu V. Uredbi (EU) 2016/44 navedena su plovila koja je Odbor za sankcije Ujedinjenih naroda uvrstio na popis u skladu sa stavkom 11. Rezolucije Vijeća sigurnosti UN-a 2146 (2014). Ta plovila podliježu brojnim zabranama na temelju navedene Uredbe, uključujući zabranu utovara, prijevoza ili ispuštanja sirove nafte iz Libije te pristupa lukama na području Unije.

               (2)

               Odbor Vijeća sigurnosti Ujedinjenih naroda 20. listopada 2017. obnovio je i izmijenio uvrštenje plovila Capricorn koje podliježe mjerama ograničavanja. Prilog V. Uredbi (EU) 2016/44 trebalo bi stoga na odgovarajući način izmijeniti.

               (3)

               Kako bi se osigurala djelotvornost mjera predviđenih ovom Uredbom, ova bi Uredba trebala odmah stupiti na snagu,

         DONIJELA JE OVU UREDBU:
   Članak 1.
   Prilog V. Uredbi Vijeća (EU) 2016/44 mijenja se kako je utvrđeno u Prilogu ovoj Uredbi.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 30. listopada 2017.

            Za Komisiju,

            u ime predsjednika,

            Voditeljica Službe za instrumente vanjske politike

      (1)  SL L 206, 1.8.2015., str. 34.

      (2)  SL L 12, 19.1.2016., str. 1.

      PRILOG
      Prilog V. Uredbi Vijeća (EU) 2016/44 mijenja se kako slijedi:
      unos:

                     „1.

                     Naziv: CAPRICORN
                     Dodan na popis u skladu sa stavkom 10. točkama (a) i (b) Rezolucije 2146 (2014), kako je produljena njegova primjena i kako je izmijenjen stavkom 2. Rezolucije 2362 (2017) (zabrana utovara, prijevoza i ispuštanja; zabrana ulaska u luke). U skladu sa stavkom 11. Rezolucije 2146 ovo uvrštavanje valjano je od 21. srpnja 2017. do 21. listopada 2017., osim ako ga ranije poništi Odbor na temelju stavka 12. Rezolucije 2146. Država zastave: Tanzanija.

                        Dodatne informacije

                     IMO: 8900878. Plovilo se 16. srpnja 2017. nalazilo u blizini Cipra.”;

      zamjenjuje se sljedećim:

                     „1.

                     Naziv: CAPRICORN
                     Dodan na popis u skladu sa stavkom 10. točkama (a) i (b) Rezolucije 2146 (2014), kako je produljena njegova primjena i kako je izmijenjen stavkom 2. Rezolucije 2362 (2017) (zabrana utovara, prijevoza i ispuštanja; zabrana ulaska u luke). U skladu sa stavkom 11. Rezolucije 2146 Odbor je ovo uvrštavanje obnovio 20. listopada 2017. i ono je valjano do 18. siječnja 2018., osim ako ga ranije poništi Odbor na temelju stavka 12. Rezolucije 2146. Država zastave: Tanzanija.

                        Dodatne informacije

                     Uvršten na popis 21. srpnja 2017. IMO: 8900878. Plovilo se 21. rujna 2017. nalazilo u međunarodnim vodama uz obale Ujedinjenih Arapskih Emirata.”


title: Provedbena uredba Komisije (EU) 2017/1997 оd 7. studenoga 2017. o izmjeni provedbenih uredbi (EU) 2016/184 i (EU) 2016/185 o proširenju konačne kompenzacijske i antidampinške pristojbe na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine na uvoz kristalnih silicijskih fotonaponskih modula i ključnih elemenata (tj. ćelija) poslanih iz Malezije i Tajvana, neovisno o tome jesu li deklarirani kao proizvod podrijetlom iz Malezije i Tajvana

text:
               8.11.2017

               HR

               Službeni list Europske unije

               L 289/1

         PROVEDBENA UREDBA KOMISIJE (EU) 2017/1997
   оd 7. studenoga 2017.
   o izmjeni provedbenih uredbi (EU) 2016/184 i (EU) 2016/185 o proširenju konačne kompenzacijske i antidampinške pristojbe na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine na uvoz kristalnih silicijskih fotonaponskih modula i ključnih elemenata (tj. ćelija) poslanih iz Malezije i Tajvana, neovisno o tome jesu li deklarirani kao proizvod podrijetlom iz Malezije i Tajvana
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („osnovna antidampinška uredba”), a posebno njezin članak 11. stavak 4. i članak 13. stavak 4., te Uredbu (EU) 2016/1037 Europskog parlamenta i Vijeća od 8. lipnja 2016. o zaštiti od subvencioniranog uvoza iz zemalja koje nisu članice Europske unije (2) („osnovna antisubvencijska uredba”), a posebno njezin članak 23. stavak 6. i članak 24. stavak 5.,
   budući da:
   A.   MJERE NA SNAZI

               (1)

               Vijeće je 2. prosinca 2013. uvelo antidampinške (3) i kompenzacijske mjere (4) na kristalne silicijske fotonaponske module ili ploče i ćelije vrste koja se upotrebljava u kristalnim silicijskim fotonaponskim modulima i ključne elemente (tj. ćelije) podrijetlom ili poslane iz Narodne Republike Kine („početne mjere”).

               (2)

               Komisija je 11. veljače 2016. proširila te mjere na uvoz kristalnih silicijskih fotonaponskih modula i ključnih elemenata (tj. ćelija) poslanih iz Malezije i Tajvana, neovisno o tome jesu li deklarirani kao proizvodi podrijetlom iz Malezije i Tajvana ili ne, uz iznimku uvoza proizvoda određenih društava koja su posebno navedena („proširene mjere”) (5).

               (3)

               Komisija je 5. prosinca 2015. pokrenula revizije zbog predstojećeg isteka antidampinških (6) i kompenzacijskih (7) mjera te djelomičnu privremenu reviziju tih mjera (8). Nakon toga je 1. ožujka 2017. Komisija uvela antidampinške i kompenzacijske pristojbe na razdoblje od 18 mjeseci („nastavak mjera”) i okončala djelomičnu privremenu reviziju (9).

               (4)

               Komisija je 3. ožujka 2017. pokrenula djelomičnu privremenu reviziju ograničenu na oblik i razinu nastavka mjera (10). Nakon te revizije Komisija je izmijenila nastavak mjera s učinkom 15 dana nakon objave Provedbene uredbe Komisije (EU) 2017/1570 (11).

               (5)

               Prema tome, na snazi su trenutačno kompenzacijske i antidampinške mjere uvedene Provedbenom uredbom Komisije (EU) 2017/366 i Provedbenom uredbom Komisije (EU) 2017/367, kako je izmijenjena Provedbenom uredbom (EU) 2017/1570.

         B.   POSTUPAK

   1.   Pokretanje postupka

               (6)

               Komisija je Provedbenom uredbom Komisije (EU) 2017/242 (12) („uredba o pokretanju postupka”) pokrenula reviziju proširenih mjera radi utvrđivanja mogućnosti odobravanja izuzeća od tih mjera društvu Jinko Solar Technology SDN.BHD („podnositelj zahtjeva” ili „Jinko Malezija”), malezijskom proizvođaču izvozniku kristalnih silicijskih fotonaponskih modula i ključnih elemenata (tj. ćelija). Tom je uredbom o pokretanju revizije antidampinška pristojba stavljena izvan snage u odnosu na podnositelja zahtjeva, a uvoz od podnositelja zahtjeva podvrgnut je evidentiranju.

               (7)

               Revizija je pokrenuta nakon podnositeljeva zahtjeva, koji je sadržavao dovoljno dokaza prima facie za potporu podnositeljevoj tvrdnji da je on novi proizvođač izvoznik te da ispunjava zahtjeve za izuzeće u skladu s člankom 11. stavkom 4. i člankom 13. stavkom 4. osnovne antidampinške uredbe i člankom 23. stavkom 6. osnovne antisubvencijske uredbe, točnije:

                           —

                           da nije izvozio predmetni proizvod u Uniju tijekom razdoblja ispitnog postupka obuhvaćenog u ispitnom postupku koji je doveo do uvođenja proširenih mjera, tj. od 1. travnja 2014. do 31. ožujka 2015.,

                           —

                           da nije sudjelovao u praksama izbjegavanja mjerâ te

                           —

                           da je preuzeo neopozivu ugovornu obvezu da izvozi znatnu količinu u Uniju.

         2.   Proizvod iz postupka revizije

               (8)

               Proizvod iz postupka revizije kristalni su silicijski fotonaponski moduli ili ploče i ćelije vrste koja se upotrebljava u kristalnim silicijskim fotonaponskim modulima ili pločama (debljina ćelija ne premašuje 400 mikrometara), poslani iz Malezije i Tajvana, neovisno o tome jesu li deklarirani kao proizvodi podrijetlom iz Malezije i Tajvana ili ne, trenutačno obuhvaćeni oznakama KN ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 i ex 8541 40 90.

               (9)

               Sljedeće vrste proizvoda isključene su iz definicije proizvoda iz postupka revizije:

                           —

                           solarni punjači koji se sastoje od manje od šest ćelija, prijenosni su i opskrbljuju uređaje energijom ili pune baterije,

                           —

                           tankoslojni fotonaponski proizvodi,

                           —

                           kristalni silicijski fotonaponski proizvodi koji su trajno integrirani u električnu robu kojoj funkcija nije proizvodnja energije i koja troši električnu energiju proizvedenu pomoću integriranih kristalnih silicijskih fotonaponskih ćelija,

                           —

                           moduli ili ploče izlaznog napona od najviše 50 V istosmjerne struje i izlazne snage od najviše 50 W samo za izravnu upotrebu kao punjači baterija u sustavima s istim svojstvima u pogledu napona i snage.

         3.   Razdoblje izvješćivanja

               (10)

               Razdobljem izvješćivanja obuhvaćeno je razdoblje od 1. travnja 2014. do 31. prosinca 2016.

         4.   Ispitni postupak

               (11)

               Komisija je o pokretanju revizije službeno obavijestila društvo Jinko Solar Technology SDN.BHD, industriju u Uniji koju zastupa podnositelj pritužbe u početnom ispitnom postupku (EU ProSun) te predstavnike Malezije i Narodne Republike Kine.

               (12)

               Komisija je zatražila i provjerila sve informacije koje je smatrala potrebnima za reviziju. Posebice je primila odgovore na upitnik od podnositelja zahtjeva i s njim povezanog društva koje se bavi prodajom, Jinko Solar Technology Limited (Hong Kong) („Jinko HK”). Radi provjere posjećeni su poslovni prostori podnositelja zahtjeva u Maleziji. Kad je riječ od društvu Jinko HK, Komisija je tijekom ispitnog postupka obaviještena da za to društvo, iako ono ima poslovni nastan u Hong Kongu, svu dokumentaciju o izvoznoj prodaji vodi s njim povezano društvo Jinko Solar Co., Ltd. u Narodnoj Republici Kini („NRK”). U skladu s time radi provjere posjećeni su i poslovni prostori tog s njim povezanog društva u Šangaju, NRK.

         C.   NALAZI

               (13)

               Prema nalazima ispitnog postupka jasno je da je Jinko Malezija doista malezijski proizvođač kristalnih silicijskih fotonaponskih modula i ćelija, osnovan u siječnju 2015., te da je komercijalnu proizvodnju modula i ćelija pokrenuo u lipnju odnosno srpnju iste godine.

               (14)

               Tijekom ispitnog postupka Komisija je utvrdila da Jinko Malezija nije izvozio predmetni proizvod u Uniju tijekom razdoblja ispitnog postupka obuhvaćenog u ispitnom postupku koji je doveo do uvođenja proširenih mjera, tj. od 1. travnja 2014. do 31. ožujka 2015. Utvrdila je i da Jinko Malezija nije kupovao proizvod iz postupka revizije iz NRK-a radi pretovara ili ponovne prodaje u Uniju. Nadalje, Jinko Malezija nije izvozio proizvod iz postupka revizije u Uniju do samog kraja razdoblja izvješćivanja, tj. do 31. prosinca 2016.

               (15)

               Međutim, Jinko Malezija sklopio je u listopadu 2016. ugovor o izvozu znatnih količina proizvoda iz postupka revizije u Uniju. U skladu s uvjetima ugovora isporuka tih količina obustavljena je tijekom sadašnjeg ispitnog postupka za reviziju.

               (16)

               Komisija je primila na znanje da je podnositelj zahtjeva društvo kći u stopostotnom vlasništvu društva Jinko Solar Co., Ltd., kineskog proizvođača proizvoda iz postupka revizije, na koje se trenutačno primjenjuju početne mjere. Kao što je naznačeno u uredbi o pokretanju postupka Komisija je pažljivo razmotrila taj odnos i provjerila je li Jinko Malezija uspostavljen ili upotrijebljen za izbjegavanje postojećih mjera.

               (17)

               Jinko Solar Co., Ltd. dio je veće poslovne skupine koja pripada društvu Jinko Solar Holding Co., Ltd. To društvo osnovano je na Kajmanskim otocima, a njegove dionice kotiraju na njujorškoj burzi. Skupina Jinko Solar prisutna je u cijelom svijetu i ima proizvodne pogone u više zemalja, trenutačno u Kini, Portugalu, Južnoj Africi i Maleziji. Prema zapisniku sa sastanka upravnog odbora iz 2014. poslovna je strategija skupine tijekom posljednih godina dodatno povećati prekomorske proizvodne pogone te uspostaviti takve pogone u zemljama sa snažnim potencijalom za razvoj projekata. U okviru te poslovne strategije upravni je odbor iste godine odlučio osnovati proizvodni pogon u Maleziji.

               (18)

               Nadalje, Komisija je utvrdila da je Jinko Malezija doista proizvođač proizvoda iz postupka revizije s potpunim i suvremenim proizvodnim pogonima za proizvodnju i ćelija i modula, što uključuje istraživanje i razvoj. Nije sudjelovao u aktivnostima izbjegavanja mjera, poput pretovara, postupaka sklapanja ili ponovne prodaje solarnih modula i ćelija podrijetlom iz Narodne Republike Kine u Uniju.

               (19)

               Komisija je stoga zaključila da Jinko Malezija nije osnovan niti upotrijebljen za izbjegavanje početnih mjera te da činjenica da je u kineskom vlasništvu nije sama po sebi razlog za odbacivanje zahtjeva.

               (20)

               Prema svemu navedenom Komisija nije smatrala potrebnim uvoditi bilo kakve posebne uvjete nadzora ako izuzeće bude odobreno. Kako bi se osigurala pravilna primjena izuzeća, Komisija je smatrala primjerenim primijeniti posebne mjere primjenjive na sva trgovačka društva kojima su odobrena izuzeća. Te posebne mjere sastoje se od zahtjeva za predočenje carinskim tijelima država članica valjanog računa koji ispunjava uvjete utvrđene člankom 1. stavkom 2. Provedbene uredbe Komisije (EU) 2016/184 te člankom 1. stavkom 2. Provedbene uredbe Komisije (EU) 2016/185. Uvoz uz koji nije priložen takav račun podliježe proširenoj antidampinškoj odnosno kompenzacijskoj pristojbi.

               (21)

               Uzimajući u obzir nalaze navedene u uvodnim izjavama od 13. do 19., Komisija je zaključila da društvo Jinko Solar Technology SDN.BHD ispunjava kriterije utvrđene u članku 11. stavku 4. i članku 13. stavku 4. osnovne antidampinške uredbe i članku 23. stavku 6. osnovne antisubvencijske uredbe te da bi trebalo biti izuzeto od primjene proširenih mjera.

               (22)

               Podnositelj zahtjeva i ostale zainteresirane strane obaviješteni su o navedenim nalazima te im je dana mogućnost iznošenja primjedaba. Odgovorio je samo podnositelj zahtjeva iznošenjem manjih napomena tehničke prirode.

         D.   IZMJENA POPISA TRGOVAČKIH DRUŠTAVA KOJA IMAJU KORISTI OD IZUZEĆA OD PROŠIRENIH MJERA

               (23)

               S obzirom na prethodno navedene nalaze Komisija je zaključila da bi društvo Jinko Solar Technology SDN.BHD trebalo dodati na popis trgovačkih društava koja su izuzeta od kompenzacijske pristojbe i antidampinške pristojbe koje su uvedene Provedbenom uredbom (EU) 2016/184 odnosno Provedbenom uredbom (EU) 2016/185.

               (24)

               U skladu s time trebalo bi dodati društvo Jinko Solar Technology SDN.BHD na popis pojedinačno navedenih društava u članku 1. stavku 1. Provedbene uredbe (EU) 2016/184 te članku 1. stavku 1. Provedbene uredbe (EU) 2016/185.

               (25)

               Nadalje, uvjet za primjenu izuzeća poštovanje je zahtjeva utvrđenog u članku 1. stavku 2. Provedbene uredbe (EU) 2016/184 i članku 1. stavku 2. Provedbene uredbe (EU) 2016/185.

               (26)

               Mjere predviđene ovom Uredbom u skladu su s mišljenjem Odbora uspostavljenog člankom 15. stavkom 1. Uredbe (EU) 2016/1036,

         DONIJELA JE OVU UREDBU:
   Članak 1.
   Tablica u članku 1. stavku 1. Provedbene uredbe (EU) 2016/184 zamjenjuje se sljedećom tablicom:

               Država

               Društvo

               Dodatna oznaka TARIC

               Malezija

               AUO – SunPower Sdn. Bhd.
               Flextronics Shah Alam Sdn. Bhd.
               Hanwha Q CELLS Malaysia Sdn. Bhd.
               Panasonic Energy Malaysia Sdn. Bhd.
               TS Solartech Sdn. Bhd.
               Jinko Solar Technology SDN.BHD

               C073
               C074
               C075
               C076
               C077
               C203

               Tajvan

               ANJI Technology Co., Ltd.
               AU Optronics Corporation
               Big Sun Energy Technology Inc.
               EEPV Corp.
               E-TON Solar Tech. Co., Ltd.
               Gintech Energy Corporation
               Gintung Energy Corporation
               Inventec Energy Corporation
               Inventec Solar Energy Corporation
               LOF Solar Corp.
               Ming Hwei Energy Co., Ltd.
               Motech Industries, Inc.
               Neo Solar Power Corporation
               Perfect Source Technology Corp.
               Ritek Corporation
               Sino-American Silicon Products Inc.
               Solartech Energy Corp.
               Sunengine Corporation Ltd.
               Topcell Solar International Co., Ltd.
               TSEC Corporation
               Win Win Precision Technology Co., Ltd.

               C058
               C059
               C078
               C079
               C080
               C081
               C082
               C083
               C084
               C085
               C086
               C087
               C088
               C089
               C090
               C091
               C092
               C093
               C094
               C095
               C096

         Članak 2.
   Tablica u članku 1. stavku 1. Provedbene uredbe (EU) 2016/185 zamjenjuje se sljedećom tablicom:

               Država

               Društvo

               Dodatna oznaka TARIC

               Malezija

               AUO – SunPower Sdn. Bhd.
               Flextronics Shah Alam Sdn. Bhd.
               Hanwha Q CELLS Malaysia Sdn. Bhd.
               Panasonic Energy Malaysia Sdn. Bhd.
               TS Solartech Sdn. Bhd.
               Jinko Solar Technology SDN.BHD

               C073
               C074
               C075
               C076
               C077
               C203

               Tajvan

               ANJI Technology Co., Ltd.
               AU Optronics Corporation
               Big Sun Energy Technology Inc.
               EEPV Corp.
               E-TON Solar Tech. Co., Ltd.
               Gintech Energy Corporation
               Gintung Energy Corporation
               Inventec Energy Corporation
               Inventec Solar Energy Corporation
               LOF Solar Corp.
               Ming Hwei Energy Co., Ltd.
               Motech Industries, Inc.
               Neo Solar Power Corporation
               Perfect Source Technology Corp.
               Ritek Corporation
               Sino-American Silicon Products Inc.
               Solartech Energy Corp.
               Sunengine Corporation Ltd.
               Topcell Solar International Co., Ltd.
               TSEC Corporation
               Win Win Precision Technology Co., Ltd.

               C058
               C059
               C078
               C079
               C080
               C081
               C082
               C083
               C084
               C085
               C086
               C087
               C088
               C089
               C090
               C091
               C092
               C093
               C094
               C095
               C096

         Članak 3.
   Carinskim se tijelima nalaže da obustave evidentiranje uvoza uspostavljeno u skladu s člankom 3. Provedbene uredbe (EU) 2017/242. Na uvoz koji je dosad tako evidentiran ne naplaćuje se antidampinška pristojba.
   Članak 4.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 7. studenoga 2017.

            Za Komisiju

            Predsjednik

         Jean-Claude JUNCKER

      (1)  SL L 176, 30.6.2016., str. 21.

      (2)  SL L 176, 30.6.2016., str. 55.

      (3)  Provedbena uredba Vijeća (EU) br. 1238/2013 od 2. prosinca 2013. o uvođenju konačne antidampinške pristojbe i konačnoj naplati privremene pristojbe na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine (SL L 325, 5.12.2013., str. 1.).

      (4)  Provedbena uredba Vijeća (EU) br. 1239/2013 od 2. prosinca 2013. o uvođenju konačne kompenzacijske pristojbe na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine (SL L 325, 5.12.2013., str. 66.).

      (5)  Provedbena uredba Komisije (EU) 2016/184 od 11. veljače 2016. o proširenju konačne kompenzacijske pristojbe uvedene Uredbom Vijeća (EU) br. 1239/2013 na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine na uvoz kristalnih silicijskih fotonaponskih modula i ključnih elemenata (tj. ćelija) poslanih iz Malezije i Tajvana, neovisno o tome jesu li deklarirani kao proizvod podrijetlom iz Malezije i Tajvana (SL L 37, 12.2.2016., str. 56.) te Provedbena uredba Komisije (EU) 2016/185 оd 11. veljače 2016. o proširenju konačne antidampinške pristojbe uvedene Uredbom Vijeća (EU) br. 1238/2013 na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine na uvoz kristalnih silicijskih fotonaponskih modula i ključnih elemenata (tj. ćelija) poslanih iz Malezije i Tajvana, neovisno o tome jesu li deklarirani kao proizvod podrijetlom iz Malezije i Tajvana (SL L 37, 12.2.2016., str. 76.).

      (6)  Obavijest o pokretanju 2015/C 405/08 (SL C 405, 5.12.2015., str. 8.).

      (7)  Obavijest o pokretanju 2015/C 405/09 (SL C 405, 5.12.2015., str. 20.).

      (8)  Obavijest o pokretanju 2015/C 405/10 (SL C 405, 5.12.2015., str. 33.).

      (9)  Provedbena uredba Komisije (EU) 2017/366 od 1. ožujka 2017. o uvođenju konačnih kompenzacijskih pristojbi na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine nakon revizije zbog predstojećeg isteka mjera u skladu s člankom 18. stavkom 2. Uredbe (EU) 2016/1037 Europskog parlamenta i Vijeća i o prekidu ispitnog postupka djelomične privremene revizije u skladu s člankom 19. stavkom 3. Uredbe (EU) 2016/1037 (SL L 56, 3.3.2017., str. 1.) te Provedbena uredba Komisije (EU) 2017/367 o uvođenju konačne antidampinške pristojbe na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine nakon revizije zbog predstojećeg isteka mjera u skladu s člankom 11. stavkom 2. Uredbe (EU) 2016/1036 Europskog parlamenta i Vijeća i o prekidu ispitnog postupka djelomične privremene revizije u skladu s člankom 11. stavkom 3. Uredbe (EU) 2016/1036 (SL L 56, 3.3.2017., str. 131.).

      (10)  SL C 67, 3.3.2017., str. 16.

      (11)  Provedbena uredbe Komisije (EU) 2017/1570 od 15. rujna 2017. o izmjeni Provedbene uredbe (EU) 2017/366 i Provedbene uredbe (EU) 2017/367 o uvođenju konačnih kompenzacijskih i antidampinških pristojbi na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine i o stavljanju izvan snage Provedbene odluke 2013/707/EU o potvrdi prihvaćanja preuzete obveze u vezi s antidampinškim i antisubvencijskim mjerama koje se odnose na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine za vrijeme primjene konačnih mjera (SL L 238, 16.9.2017., str. 22.).

      (12)  Provedbena uredba Komisije (EU) 2017/242 оd 10. veljače 2017. o pokretanju revizije provedbenih uredbi (EU) 2016/184 i (EU) 2016/185 (o proširenju konačne kompenzacijske i antidampinške pristojbe na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine na uvoz kristalnih silicijskih fotonaponskih modula i ključnih elemenata (tj. ćelija) poslanih iz Malezije i Tajvana, neovisno o tome jesu li deklarirani kao proizvod podrijetlom iz Malezije i Tajvana ili ne) radi utvrđivanja mogućnosti odobravanja izuzeća od tih mjera jednom malezijskom proizvođaču izvozniku, stavljanja izvan snage antidampinške pristojbe s obzirom na uvoz od tog proizvođača izvoznika te nametanja obveze evidentiranja njegova uvoza (SL L 36, 11.2.2017., str. 47.).


title: Provedbena uredba Komisije (EU) 2017/2011 оd 9. studenoga 2017. o izmjeni Uredbe (EZ) br. 951/2007 o utvrđivanju provedbenih pravila za prekogranične programe suradnje financirane na temelju Uredbe (EZ) br. 1638/2006 Europskog parlamenta i Vijeća

text:
               10.11.2017

               HR

               Službeni list Europske unije

               L 292/55

         PROVEDBENA UREDBA KOMISIJE (EU) 2017/2011
   оd 9. studenoga 2017.
   o izmjeni Uredbe (EZ) br. 951/2007 o utvrđivanju provedbenih pravila za prekogranične programe suradnje financirane na temelju Uredbe (EZ) br. 1638/2006 Europskog parlamenta i Vijeća
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 232/2014 Europskog parlamenta i Vijeća od 11. ožujka 2014. o uspostavi Europskog instrumenta za susjedstvo (1), a posebno njezin članak 12. stavak 1.,
   budući da:

               (1)

               Komisija je donijela Uredbu (EZ) br. 951/2007 (2) o utvrđivanju provedbenih pravila za prekogranične programe suradnje financirane na temelju Uredbe (EZ) br. 1638/2006 Europskog parlamenta i Vijeća (3).

               (2)

               S obzirom na odgodu početka provedbe programa prekogranične suradnje u okviru Europskog instrumenta za susjedstvo i partnerstvo, faza provedbe projekata utvrđena u članku 43. stavku 2. točki (b) Uredbe (EZ) br. 951/2007 produljena je Provedbenom uredbom Komisije (EU) br. 435/2011 (4) do 31. prosinca 2015. umjesto 31. prosinca 2014. Faza završetka i mjerodavne odredbe iz stavka 1., stavka 2. točke (c) i novoga stavka 3. članka 43. Uredbe (EZ) br. 951/2007 prikladno su Provedbenom uredbom Komisije (EU) br. 1343/2014 (5) izmijenjene i produljene do 31. prosinca 2017.

               (3)

               Kako bi se osigurala pravna sigurnost za zemlje sudionice, primjereno je utvrditi posebne postupke i mehanizme Tijela za zajedničko upravljanje za završetak i odustajanje, poštujući načela jednakog postupanja, transparentnosti, dobrog financijskog upravljanja i proporcionalnosti.

               (4)

               U određenim slučajevima koje Komisija treba utvrditi u odgovarajućim uputama te u skladu s načelima dobrog financijskog upravljanja i proporcionalnosti, Tijelo za zajedničko upravljanje može odustati od naloga za povrat sredstava bez prethodnog odobrenja Komisije.

               (5)

               Rok 31. prosinca 2017. utvrđen u Uredbi (EZ) br. 951/2007, kako je izmijenjena, ne može se ispoštovati zbog nagomilanog kašnjenja i složenosti postupka završetka. Taj bi rok stoga trebalo produljiti na najviše 36 mjeseci od podnošenja završnog izvješća.

               (6)

               Treba imati na umu da postoji mogućnost da Komisija prekrši rok za završetak zajedničkih operativnih programa u slučaju pravosudnih i drugih istraga te u slučaju više sile.

               (7)

               Kako bi se omogućila brza primjena mjera predviđenih ovom Uredbom, ona bi trebala stupiti na snagu sljedećeg dana od dana objave u Službenom listu Europske unije.

               (8)

               Mjere predviđene ovom Uredbom u skladu su s mišljenjem Odbora uspostavljenog Uredbom (EU) br. 232/2014.

               (9)

               Uredbu (EZ) br. 951/2007 trebalo bi stoga na odgovarajući način izmijeniti,

         DONIJELA JE OVU UREDBU:
   Članak 1.
   Uredba (EZ) br. 951/2007 mijenja se kako slijedi:

               1.

               U članku 27. stavak 5. zamjenjuje se sljedećim:
               „5.   Tijelo za zajedničko upravljanje uz dužnu pažnju osigurava nadoknadu u roku od godinu dana od izdavanja naloga za povrat sredstava. Posebno osigurava da je potraživanje sigurno, fiksnog iznosa i dospjelo. Ako Tijelo za zajedničko upravljanje planira odustati od povrata utvrđenog duga, ono osigurava da je odustajanje ispravno i da zadovoljava načela dobrog financijskog upravljanja i proporcionalnosti. Odluka o odustajanju mora biti obrazložena i dostavljena Komisiji i Zajedničkom odboru za praćenje na prethodno odobrenje. Na temelju odgovarajućih uputa Komisije prethodno odobrenje Komisije ne mora biti nužno.”

               2.

               Članak 43. mijenja se kako slijedi:

                           (a)

                           stavak 1. zamjenjuje se sljedećim:
                           „1.   Razdoblje izvršenja svakog zajedničkog operativnog programa počinje najranije na datum kada je Komisija donijela zajednički operativni program, a završava najkasnije 36 mjeseci poslije podnošenja završnog izvješća.”;

                           (b)

                           stavak 2. točka (c) zamjenjuje se sljedećim:

                                       „(c)

                                       fazu financijskog zaključenja zajedničkoga operativnog programa, uključujući financijsko zaključenje svih ugovora sklopljenih u okviru programa, ex post evaluaciju programa, podnošenje završnog izvješća i završno plaćanje ili završni povrat sredstava koje provodi Komisija. Ta faza završava najkasnije 36 mjeseci poslije podnošenja završnog izvješća.”

               3.

               U članku 46. dodaje se sljedeći stavak 3.:
               „3.   Ako Tijelo za zajedničko upravljanje nije moglo prijaviti Komisiji konačne iznose zbog:

                           (a)

                           projekata koji su obustavljeni zbog pravnog postupka ili administrativne žalbe s učinkom odgode; ili

                           (b)

                           slučajeva više sile koji znatno utječu na provedbu cijelog programa ili njegova dijela;

                     datum završetka razdoblja izvršenja iz članka 43. stavka 1. ne primjenjuje se na dio programa obuhvaćen točkama (a) ili (b) ovog stavka.”

         Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 9. studenoga 2017.

            Za Komisiju

            Predsjednik

         Jean-Claude JUNCKER

      (1)  SL L 77, 15.3.2014., str. 27.

      (2)  Uredba Komisije (EZ) br. 951/2007 od 9. kolovoza 2007. o utvrđivanju provedbenih pravila za prekogranične programe suradnje financirane na temelju Uredbe (EZ) br. 1638/2006 Europskog parlamenta i Vijeća o utvrđivanju općih odredbi o uspostavi Europskog instrumenta za susjedstvo i partnerstvo (SL L 210, 10.8.2007., str. 10.).

      (3)  Uredba (EZ) br. 1638/2006 Europskog parlamenta i Vijeća od 24. listopada 2006. o utvrđivanju općih odredaba o uspostavi Europskog instrumenta za susjedstvo i partnerstvo (SL L 310, 9.11.2006., str. 1.).

      (4)  Provedbena uredba Komisije (EU) br. 435/2011 od 5. svibnja 2011. o izmjeni Uredbe (EZ) br. 951/2007 o utvrđivanju provedbenih pravila za programe prekogranične suradnje financirane na temelju Uredbe (EZ) br. 1638/2006 Europskog parlamenta i Vijeća (SL L 118, 6.5.2011., str. 1.).

      (5)  Provedbena uredba Komisije (EU) br. 1343/2014 od 17. prosinca 2014. o izmjeni Uredbe (EZ) br. 951/2007 o utvrđivanju provedbenih pravila za programe prekogranične suradnje financirane na temelju Uredbe (EZ) br. 1638/2006 Europskog parlamenta i Vijeća (SL L 363, 18.12.2014., str. 75.).


title: Provedbena uredba Komisije (EU) 2017/2005 оd 8. studenoga 2017. o odobrenju ekstrakta margosa, hladnoprešanog ulja iz sjemenki stabla Azadirchta indica bez ljuske ekstrahiranog superkritičnim ugljikovim dioksidom, kao postojeće aktivne tvari za uporabu u biocidnim proizvodima vrste 19 (Tekst značajan za EGP. )

text:
               9.11.2017

               HR

               Službeni list Europske unije

               L 290/14

         PROVEDBENA UREDBA KOMISIJE (EU) 2017/2005
   оd 8. studenoga 2017.
   o odobrenju ekstrakta margosa, hladnoprešanog ulja iz sjemenki stabla Azadirchta indica bez ljuske ekstrahiranog superkritičnim ugljikovim dioksidom, kao postojeće aktivne tvari za uporabu u biocidnim proizvodima vrste 19
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 89. stavak 1. treći podstavak,
   budući da:

               (1)

               Delegiranom uredbom Komisije (EU) br. 1062/2014 (2) utvrđen je popis postojećih aktivnih tvari koje treba ocijeniti radi njihova mogućeg odobrenja za uporabu u biocidnim proizvodima. Na tom se popisu nalazi i ekstrakt margosa, hladnoprešano ulje iz sjemenki stabla Azadirchta indica bez ljuske ekstrahirano superkritičnim ugljikovim dioksidom.

               (2)

               Ekstrakt margosa, hladnoprešano ulje iz sjemenki stabla Azadirchta indica bez ljuske ekstrahirano superkritičnim ugljikovim dioksidom, ocijenjen je za uporabu u proizvodima vrste 19, repelentima i atraktantima, kako je utvrđena u Prilogu V. Uredbi (EU) br. 528/2012.

               (3)

               Njemačka je imenovana nadležnim ocjenjivačkim tijelom te je 3. prosinca 2015. podnijela izvješće o ocjeni, zajedno sa svojim preporukama.

               (4)

               U skladu s člankom 7. stavkom 2. Delegirane uredbe (EU) br. 1062/2014 Odbor za biocidne proizvode sastavio je 3. ožujka 2017. mišljenje Europske agencije za kemikalije, uzimajući u obzir zaključke nadležnog ocjenjivačkog tijela.

               (5)

               U skladu s tim mišljenjem može se očekivati da će biocidni proizvodi vrste 19 koji sadržavaju ekstrakt margosa, hladnoprešano ulje iz sjemenki stabla Azadirchta indica bez ljuske ekstrahirano superkritičnim ugljikovim dioksidom, ispuniti zahtjeve iz članka 19. stavka 1. točke (b) Uredbe (EU) br. 528/2012 ako se zadovolje određene specifikacije i uvjeti koji se odnose na njihovu uporabu.

               (6)

               Stoga je primjereno odobriti ekstrakt margosa, hladnoprešano ulje iz sjemenki stabla Azadirchta indica bez ljuske ekstrahirano superkritičnim ugljikovim dioksidom, za uporabu u biocidnim proizvodima vrste 19, podložno određenim specifikacijama i uvjetima.

               (7)

               Prije odobrenja aktivne tvari zainteresiranim stranama trebalo bi omogućiti primjereno razdoblje za poduzimanje pripremnih mjera potrebnih za ispunjenje novih zahtjeva.

               (8)

               Mjere predviđene ovom Uredbom u skladu su s mišljenjem Stalnog odbora za biocidne proizvode,

         DONIJELA JE OVU UREDBU:
   Članak 1.
   Ekstrakt margosa, hladnoprešano ulje iz sjemenki stabla Azadirchta indica bez ljuske ekstrahirano superkritičnim ugljikovim dioksidom, odobrava se kao aktivna tvar za uporabu u biocidnim proizvodima vrste 19, podložno specifikacijama i uvjetima iz Priloga.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 8. studenoga 2017.

            Za Komisiju

            Predsjednik

         Jean-Claude JUNCKER

      (1)  SL L 167, 27.6.2012., str. 1.

      (2)  Delegirana uredba Komisije (EU) br. 1062/2014 оd 4. kolovoza 2014. o programu rada za sustavni pregled svih postojećih aktivnih tvari sadržanih u biocidnim proizvodima iz Uredbe (EU) br. 528/2012 Europskog parlamenta i Vijeća (SL L 294, 10.10.2014., str. 1.).

      PRILOG

                  Uobičajeni naziv

                  Kemijski naziv prema IUPAC-u
                  Identifikacijski brojevi

                  Najmanji stupanj čistoće aktivne tvari (1)

                  Datum odobrenja

                  Datum isteka odobrenja

                  Vrsta proizvoda

                  Posebne odredbe

                  Ekstrakt margosa, hladnoprešano ulje iz sjemenki stabla Azadirchta indica bez ljuske ekstrahirano superkritičnim ugljikovim dioksidom

                  Kemijski naziv prema IUPAC-u:
                  nije primjenjivo
                  EZ br.: 283-644-7
                  CAS br.: 84696-25-3

                  1 000  g/kg

                  1. travnja 2019.

                  31. ožujka 2029.

                  19

                  Odobrenja za biocidne proizvode podliježu sljedećim uvjetima:

                              1.

                              Pri ocjeni proizvoda posebna se pozornost posvećuje izloženosti, rizicima i učinkovitosti povezanima sa svakom uporabom na koju se odnosi zahtjev za odobrenje, a koja nije proučena u okviru procjene rizika za aktivnu tvar na razini Unije.

                              2.

                              S obzirom na rizike utvrđene za ocijenjene uporabe pri ocjeni proizvoda posebna se pozornost mora posvetiti površinskim vodama, sedimentima i tlu.

                              3.

                              Za proizvode čiji se ostatci mogu nalaziti u hrani ili hrani za životinje treba provjeriti je li potrebno odrediti nove ili izmijeniti postojeće maksimalne razine ostataka (MRO-ovi) u skladu s Uredbom (EZ) br. 470/2009 Europskog parlamenta i Vijeća (2) ili Uredbom (EZ) br. 396/2005 Europskog parlamenta i Vijeća (3) te poduzeti sve odgovarajuće mjere za smanjenje rizika kako bi se osiguralo da se ne prekorače primjenjivi MRO-ovi.

         (1)  Čistoća navedena u ovom stupcu bila je najmanji stupanj čistoće ocijenjene aktivne tvari. Aktivna tvar u proizvodu kakav se stavlja na tržište može biti jednake ili različite čistoće ako je dokazano da je tehnički ekvivalentna ocijenjenoj aktivnoj tvari.

         (2)  Uredba (EZ) br. 470/2009 Europskog parlamenta i Vijeća od 6. svibnja 2009. o propisivanju postupaka Zajednice za određivanje najvećih dopuštenih količina rezidua farmakološki djelatnih tvari u hrani životinjskog podrijetla, o stavljanju izvan snage Uredbe Vijeća (EEZ) br. 2377/90 i o izmjeni Direktive 2001/82/EZ Europskog parlamenta i Vijeća i Uredbe (EZ) br. 726/2004 Europskog parlamenta i Vijeća (SL L 152, 16.6.2009., str. 11.).

         (3)  Uredba (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani za životinje biljnog i životinjskog podrijetla i o izmjeni Direktive Vijeća 91/414/EEZ (SL L 70, 16.3.2005., str. 1.).


title: Provedbena uredba Komisije (EU) 2017/1983 оd 27. listopada 2017. o razvrstavanju određene robe u kombiniranu nomenklaturu

text:
                  4.11.2017

                  HR

                  Službeni list Europske unije

                  L 287/1

            PROVEDBENA UREDBA KOMISIJE (EU) 2017/1983
      оd 27. listopada 2017.
      o razvrstavanju određene robe u kombiniranu nomenklaturu
      EUROPSKA KOMISIJA,
      uzimajući u obzir Ugovor o funkcioniranju Europske unije,
      uzimajući u obzir Uredbu (EU) br. 952/2013 Europskog parlamenta i Vijeća od 9. listopada 2013. o Carinskom zakoniku unije (1), a posebno njezin članak 57. stavak 4. i članak 58. stavak 2.,
      budući da:

                  (1)

                  Radi osiguravanja jedinstvene primjene kombinirane nomenklature koja je priložena Uredbi Vijeća (EEZ) br. 2658/87 (2) potrebno je donijeti mjere za razvrstavanje robe iz Priloga ovoj Uredbi.

                  (2)

                  Uredbom (EEZ) br. 2658/87 utvrđena su opća pravila za tumačenje kombinirane nomenklature. Ta se pravila primjenjuju i na svaku drugu nomenklaturu koja se u cijelosti ili djelomično temelji na njoj ili kojom se uvodi daljnja podjela te koja je utvrđena posebnim odredbama Unije radi primjene tarifnih i drugih mjera povezanih s trgovinom robom.

                  (3)

                  U skladu s navedenim općim pravilima robu opisanu u stupcu (1) tablice u Prilogu ovoj Uredbi trebalo bi na temelju obrazloženja navedenog u stupcu (3) razvrstati u odgovarajuću oznaku KN iz stupca (2).

                  (4)

                  Primjereno je odrediti da u skladu s člankom 34. stavkom 9. Uredbe (EU) br. 952/2013 osoba kojoj su dane obvezujuće tarifne informacije za robu na koju se odnosi ova Uredba, a koje nisu u skladu s ovom Uredbom, može nastaviti navoditi te informacije tijekom određenog razdoblja. Trebalo bi odrediti da to razdoblje traje tri mjeseca.

                  (5)

                  Mjere predviđene ovom Uredbom u skladu su s mišljenjem Odbora za carinski zakonik,

            DONIJELA JE OVU UREDBU:
      Članak 1.
      Roba iz stupca (1) tablice u Prilogu razvrstava se u kombiniranu nomenklaturu u oznaku KN iz stupca (2) te tablice.
      Članak 2.
      U skladu s člankom 34. stavkom 9. Uredbe (EU) br. 952/2013 obvezujuće tarifne informacije koje nisu u skladu s ovom Uredbom mogu se nastaviti navoditi tijekom razdoblja od tri mjeseca od datuma stupanja na snagu ove Uredbe.
      Članak 3.
      Ova Uredba stupa na snagu dvadesetog dana od dana objave u Službenom listu Europske unije.

         Ova je Uredba u cijelosti obvezujuća i izravno se primjenjuje u svim državama članicama.
         Sastavljeno u Bruxellesu 27. listopada 2017.

               Za Komisiju,

               u ime predsjednika,

            Stephen QUEST

               Glavni direktor

               Glavna uprava za oporezivanje i carinsku uniju

         (1)  SL L 269, 10.10.2013., str. 1.

         (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).

         PRILOG

                     Opis robe

                     Razvrstavanje
                     (oznaka KN)

                     Obrazloženje

                     (1)

                     (2)

                     (3)

                     Proizvod u obliku neobrađene ploče širine približno 125 cm, debljine približno 7,5 cm i duljine približno 2 000  cm. Izrađen je lijepljenjem slojeva furnira smreke, bora ili kombinacije slojeva obiju vrsta drva.
                     Slojevi furnira položeni su tako da je smjer drvnih vlakana isti u svim slojevima. Neki slojevi mogu biti postavljeni okomito. Pojedinačni slojevi zalijepljeni su fenol-formaldehidnim ljepilom u postupku prešanja pri visokoj temperaturi. Rubovi i krajevi površine prevučeni su voskom.
                     Početna debljina slojeva furnira drva upotrijebljenih za proizvodnju tog proizvoda iznosi od 2,8 do 3,2 mm, a gustoća 445 kg/m3 (furnir smreke) i 500 kg/m3 (furnir bora). Nakon prešanja (uz pritisak od 2,8 N/mm2) debljina pojedinačnih prešanih slojeva u konačnom proizvodu iznosi približno 2,75 mm, a gustoća konačnog proizvoda obično iznosi od 540 kg/m3 (furnir smreke) do 620 kg/m3 (furnir bora).
                     Vidjeti sliku (*1).

                     4412 99 85

                     Razvrstavanje se utvrđuje u skladu s općim pravilima 1 i 6 za tumačenje kombinirane nomenklature i nazivima oznaka KN 4412 , 4412 99  i 4412 99 85 .
                     Proizvod je sličan laminiranom drvu kako je definirano tarifnim brojem 4412  (vidjeti i Objašnjenja Harmoniziranog sustava uz tarifni broj 4412 , treći stavak).
                     Razvrstavanje u tarifni broj 4413  isključeno je jer proizvod nije u skladu s definicijom „zgusnutog (zbijenog) drva” iz napomene 2 uz poglavlje 44 zato što se prešanjem, kojem je proizvod podvrgnut, njegova gustoća povećava samo za 24 % te površina proizvoda ostaje meka, što je vidljivo i pri fizičkom pregledu proizvoda.
                     Razvrstavanje u tarifni broj 4418  također je isključeno jer proizvod nije moguće definirati kao drvenariju koja se upotrebljava u izgradnji zgrada, u obliku sastavljene robe ili prepoznatljivih nesastavljenih dijelova (vidjeti i Objašnjenja Harmoniziranog sustava uz tarifni broj 4418 , prvi stavak). Proizvod je namijenjen općoj upotrebi i nema objektivne značajke zbog kojih bi bio prepoznatljiv kao građevinska stolarija i proizvodi za građevinarstvo, od drva.
                     Proizvod se stoga razvrstava u oznaku KN 4412 99 85  kao ostalo slično laminirano drvo.

            (*1)  Slika je samo informativne naravi.


title: Provedbena uredba Komisije (EU) 2017/1994 оd 6. studenoga 2017. o pokretanju revizije provedbenih uredbi (EU) 2016/184 i (EU) 2016/185 o proširenju konačne kompenzacijske i antidampinške pristojbe na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine na uvoz kristalnih silicijskih fotonaponskih modula i ključnih elemenata (tj. ćelija) poslanih iz Malezije i Tajvana, neovisno o tome jesu li deklarirani kao proizvod podrijetlom iz Malezije i Tajvana, radi utvrđivanja mogućnosti odobravanja izuzeća od tih mjera jednom malezijskom proizvođaču izvozniku, stavljanja izvan snage antidampinške pristojbe u pogledu uvoza od tog proizvođača izvoznika te nametanja obveze evidentiranja tog uvoza

text:
               7.11.2017

               HR

               Službeni list Europske unije

               L 288/30

         PROVEDBENA UREDBA KOMISIJE (EU) 2017/1994
   оd 6. studenoga 2017.
   o pokretanju revizije provedbenih uredbi (EU) 2016/184 i (EU) 2016/185 o proširenju konačne kompenzacijske i antidampinške pristojbe na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine na uvoz kristalnih silicijskih fotonaponskih modula i ključnih elemenata (tj. ćelija) poslanih iz Malezije i Tajvana, neovisno o tome jesu li deklarirani kao proizvod podrijetlom iz Malezije i Tajvana, radi utvrđivanja mogućnosti odobravanja izuzeća od tih mjera jednom malezijskom proizvođaču izvozniku, stavljanja izvan snage antidampinške pristojbe u pogledu uvoza od tog proizvođača izvoznika te nametanja obveze evidentiranja tog uvoza
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) 2016/1036 Europskog parlamenta i Vijeća od 8. lipnja 2016. o zaštiti od dampinškog uvoza iz zemalja koje nisu članice Europske unije (1) („osnovna antidampinška uredba”), a posebno njezin članak 11. stavak 4., članak 13. stavak 4. i članak 14. stavak 5., te Uredbu (EU) 2016/1037 Europskog parlamenta i Vijeća od 8. lipnja 2016. o zaštiti od subvencioniranog uvoza iz zemalja koje nisu članice Europske unije (2) („osnovna antisubvencijska uredba”), a posebno njezin članak 23. stavak 6. i članak 24. stavak 5.,
   nakon obavješćivanja država članica,
   budući da:
   1.   ZAHTJEV

               (1)

               Europska komisija („Komisija”) zaprimila je zahtjev za izuzeće od antidampinških i kompenzacijskih mjera koje se primjenjuju na uvoz kristalnih silicijskih fotonaponskih modula i ključnih elemenata (tj. ćelija) podrijetlom ili poslanih iz Narodne Republike Kine i proširenih na uvoz kristalnih silicijskih fotonaponskih modula i ključnih elemenata (tj. ćelija) poslanih iz Malezije i Tajvana, neovisno o tome jesu li deklarirani kao proizvod podrijetlom iz Malezije i Tajvana, u mjeri u kojoj se to odnosi na podnositelja zahtjeva, u skladu s člankom 11. stavkom 4. i člankom 13. stavkom 4. osnovne antidampinške uredbe te člankom 23. stavkom 6. osnovne antisubvencijske uredbe.

               (2)

               Zahtjev je 23. svibnja 2017. podnijelo društvo Longi (Kuching) SDN.BHD („podnositelj zahtjeva”), proizvođač izvoznik kristalnih silicijskih fotonaponskih modula ili ploča i ćelija vrste koja se upotrebljava u kristalnim silicijskim fotonaponskim modulima ili pločama u Maleziji („predmetna zemlja”).

         2.   PROIZVOD IZ POSTUPKA REVIZIJE

               (3)

               Proizvod iz postupka revizije kristalni su silicijski fotonaponski moduli ili ploče i ćelije vrste koja se upotrebljava u kristalnim silicijskim fotonaponskim modulima ili pločama (debljina ćelija ne premašuje 400 mikrometara), poslani iz Malezije i Tajvana, neovisno o tome jesu li deklarirani kao proizvod podrijetlom iz Malezije i Tajvana, trenutačno razvrstani u oznake KN ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 i ex 8541 40 90.

               (4)

               Sljedeće vrste proizvoda isključene su iz definicije proizvoda iz postupka revizije:

                           —

                           solarni punjači koji se sastoje od manje od šest ćelija, prijenosni su i opskrbljuju uređaje energijom ili pune baterije,

                           —

                           tankoslojni fotonaponski proizvodi,

                           —

                           kristalni silicijski fotonaponski proizvodi koji su trajno integrirani u električnu robu kojoj funkcija nije proizvodnja energije i koja troši električnu energiju proizvedenu s pomoću integriranih kristalnih silicijskih fotonaponskih ćelija,

                           —

                           moduli ili ploče izlaznog napona od najviše 50 V DC i izlazne snage od najviše 50 W samo za izravnu uporabu kao punjači baterija u sustavima s istim svojstvima u pogledu napona i snage.

         3.   POSTOJEĆE MJERE

               (5)

               Uredbama (EU) br. 1238/2013 (3) i (EU) br. 1239/2013 (4) Vijeće je uvelo antidampinške i kompenzacijske mjere na kristalne silicijske fotonaponske module ili ploče i ćelije vrste koja se upotrebljava u kristalnim silicijskim fotonaponskim modulima i ključne elemente (tj. ćelije) podrijetlom ili poslane iz Narodne Republike Kine („NRK” ili „Kina”) („izvorne mjere”). Prihvaćen je i dogovor o preuzimanju obveze. Provedbenim uredbama (EU) 2016/184 (5) i (EU) 2016/185 (6) Komisija je mjere proširila na uvoz kristalnih silicijskih fotonaponskih modula i ključnih elemenata (tj. ćelija) poslanih iz Malezije i Tajvana („proširene mjere”), neovisno o tome jesu li deklarirani kao proizvod podrijetlom iz Malezije i Tajvana, uz iznimku uvoza proizvoda određenih društava koja su izričito navedena.

               (6)

               Komisija je uredbama (EU) 2017/366 (7) i (EU) 2017/367 (8) proširila antidampinške i kompenzacijske mjere nakon revizije zbog predstojećeg isteka mjera i zaključila ispitni postupak djelomične privremene revizije koji je pokrenut u isto vrijeme.

               (7)

               Komisija je 10. veljače 2017. pokrenula reviziju (9) u pogledu zahtjeva za izuzeće novog proizvođača izvoznika. Taj je ispitni postupak revizije u tijeku. Komisija je 3. ožujka 2017. pokrenula i djelomičnu privremenu reviziju (10), ograničenu na oblik mjera. Komisija je 15. rujna 2017. zaključila tu reviziju tako što je postojeće pristojbe ad valorem, u kombinaciji s preuzimanjem obveze, zamijenila najnižom uvoznom cijenom (11).

         4.   RAZLOZI ZA REVIZIJU

               (8)

               Podnositelj zahtjeva tvrdio je da nije izvozio proizvod iz postupka revizije u Uniju tijekom razdoblja ispitnog postupka koji je doveo do proširenih mjera, tj. od 1. travnja 2014. do 31. ožujka 2015.

               (9)

               Osim toga, podnositelj zahtjeva naveo je da nije izbjegavao postojeće mjere.

               (10)

               Podnositelj zahtjeva nadalje je tvrdio da je nakon razdoblja ispitnog postupka koji je doveo do proširenih mjera preuzeo neopozivu ugovornu obvezu izvoza znatne količine u Uniju.

         5.   POSTUPAK
   5.1.   Pokretanje postupka

               (11)

               Komisija je ispitala raspoložive dokaze i zaključila da postoji dovoljno dokaza koji opravdavaju pokretanje ispitnog postupka u skladu s člankom 11. stavkom 4. i člankom 13. stavkom 4. osnovne antidampinške uredbe te člankom 23. stavkom 6. osnovne antisubvencijske uredbe kako bi se utvrdilo može li se podnositelju zahtjeva odobriti izuzeće od proširenih mjera.

               (12)

               U skladu s člankom 11. stavkom 4. osnovne antidampinške uredbe, industrija Unije za koju se zna da se postupak na nju odnosi obaviještena je o zahtjevu za reviziju i omogućeno joj je iznošenje primjedbi, ali nisu primljene nikakve primjedbe.

               (13)

               Komisija će posvetiti posebnu pozornost odnosu podnositelja zahtjeva s trgovačkim društvima na koja se primjenjuju postojeće mjere kako bi se osiguralo da taj odnos nije bio uspostavljen ili upotrijebljen za izbjegavanje mjera. Komisija će razmotriti i treba li uvesti posebne uvjete nadzora u slučaju da se ispitnim postupkom zaključi da je odobravanje izuzeća opravdano.

         5.2.   Stavljanje izvan snage postojećih antidampinških mjera i evidentiranje uvoza

               (14)

               U skladu s člankom 11. stavkom 4. osnovne antidampinške uredbe, antidampinšku pristojbu koja je na snazi trebalo bi staviti izvan snage kada je riječ o uvozu proizvoda iz postupka revizije koji podnositelj zahtjeva proizvodi i prodaje za izvoz u Uniju.

               (15)

               Istodobno, taj bi se uvoz trebao evidentirati u skladu s člankom 14. stavkom 5. osnovne antidampinške uredbe kako bi se, u slučaju da se revizijom utvrdi da podnositelj zahtjeva izbjegava mjere, antidampinške pristojbe mogle naplatiti od datuma evidentiranja tog uvoza. U ovoj fazi ispitnog postupka nije moguće procijeniti iznos mogućih budućih obveza podnositelja zahtjeva.

         5.3.   Postojeće antisubvencijske mjere

               (16)

               Budući da u osnovnoj antisubvencijskoj uredbi nema pravne osnove za stavljanje izvan snage antisubvencijskih mjera koje su na snazi, te će mjere ostati na snazi. Samo ako se revizijom dođe do zaključka da podnositelj zahtjeva ima pravo na izuzeće, antisubvencijske mjere koje su na snazi bit će stavljene izvan snage uredbom kojom se odobrava takvo izuzeće.

         5.4.   Razdoblje ispitnog postupka revizije

               (17)

               Ispitnim postupkom obuhvaćeno je razdoblje od 1. travnja 2014. do 30. rujna 2017. („razdoblje ispitnog postupka revizije”).

         5.5.   Podnositelj zahtjeva u ispitnom postupku

   Kako bi dobila informacije koje smatra potrebnima za ispitni postupak, Komisija će podnositelju zahtjeva poslati upitnik. Podnositelj zahtjeva mora dostaviti ispunjeni upitnik u roku od 37 dana od datuma stupanja na snagu ove Uredbe, osim ako je određeno drukčije, u skladu s člankom 6. stavkom 2. osnovne antidampinške uredbe i člankom 11. stavkom 2. osnovne antisubvencijske uredbe.
   5.6.   Ostali podnesci

               (18)

               U skladu s odredbama ove Uredbe, sve zainteresirane strane pozivaju se da iznesu svoja stajališta te dostave informacije i popratne dokaze. Osim ako je određeno drukčije, te informacije i popratni dokazi moraju se dostaviti Komisiji u roku od 37 dana od datuma stupanja na snagu ove Uredbe.

         5.7.   Mogućnost saslušanja pred ispitnim službama Komisije

               (19)

               Sve zainteresirane strane mogu zatražiti saslušanje pred ispitnim službama Komisije. Svi zahtjevi za saslušanje moraju se podnijeti u pisanom obliku i moraju sadržavati razloge za njihovo podnošenje. Zahtjev za saslušanje o pitanjima povezanima s početnom fazom ispitnog postupka mora se podnijeti u roku od 15 dana od datuma stupanja na snagu ove Uredbe. Nakon toga zahtjev za saslušanje mora se podnijeti u rokovima koje u svojoj komunikaciji sa strankama odredi Komisija.

         5.8.   Upute za dostavu podnesaka i ispunjenih upitnika te korespondenciju

               (20)

               Informacije dostavljene Komisiji u svrhu ispitnih postupaka trgovinske zaštite ne smiju podlijegati autorskim pravima. Zainteresirane strane, prije nego što Komisiji dostave informacije i/ili podatke koji podliježu autorskim pravima treće strane, moraju zatražiti posebno dopuštenje od nositelja autorskih prava kojim se Komisiji izričito dopušta a) upotreba informacija i podataka u svrhu ovog postupka trgovinske zaštite i b) pružanje informacija i/ili podataka zainteresiranim stranama u ovom ispitnom postupku u obliku kojim im se omogućuje ostvarivanje prava na obranu.

               (21)

               Svi podnesci, uključujući informacije koje se traže u ovoj Uredbi, ispunjeni upitnici i korespondencija zainteresiranih strana za koje se zahtijeva povjerljivo postupanje trebali bi imati oznaku „Limited” (ograničeno) (12).

               (22)

               Zainteresirane strane koje dostavljaju informacije s oznakom „Limited” dužne su u skladu s člankom 19. stavkom 2. osnovne antidampinške uredbe i člankom 29. stavkom 2. osnovne antisubvencijske uredbe dostaviti sažetke tih informacija u verziji koja nije povjerljiva s oznakom „For inspection by interested parties” (na uvid zainteresiranim stranama). Sažeci trebaju biti dovoljno detaljni da se može razumjeti bit informacija koje su dostavljene kao povjerljive. Ako zainteresirana strana koja dostavlja povjerljive informacije ne dostavi sažetak u verziji koja nije povjerljiva, u traženom obliku i na traženoj razini kvalitete, te se informacije ne moraju uzeti u obzir.

               (23)

               Zainteresirane strane pozivaju se da sve podneske i zahtjeve, uključujući skenirane punomoći i potvrde, dostavljaju e-poštom, osim opsežnih odgovora koji bi se trebali dostaviti na prenosivom mediju za digitalnu pohranu (CD-ROM, DVD, USB flash memorija) osobno ili preporučenom poštom. Uporabom e-pošte zainteresirane strane izražavaju svoju suglasnost s pravilima koja se primjenjuju na elektroničke podneske iz dokumenta „KORESPONDENCIJA S EUROPSKOM KOMISIJOM U PREDMETIMA TRGOVINSKE ZAŠTITE” objavljenog na web-mjestu Glavne uprave za trgovinu: http://trade.ec.europa.eu/doclib/docs/2011/june/tradoc_148003.pdf

               (24)

               Zainteresirane strane moraju navesti svoje ime, adresu, broj telefona i valjanu adresu e-pošte te osigurati da je dostavljena adresa e-pošte ispravna službena adresa e-pošte koja se svakodnevno provjerava. Nakon što primi podatke za kontakt, Komisija će sa zainteresiranim stranama komunicirati isključivo e-poštom, osim ako one izričito zatraže da sve dokumente Komisije primaju nekim drugim sredstvom komunikacije ili ako vrsta dokumenta zahtijeva slanje preporučenom poštom. Dodatna pravila i informacije o korespondenciji s Komisijom, uključujući načela koja se primjenjuju na podneske poslane e-poštom, zainteresirane strane mogu pronaći u prethodno navedenim uputama za komunikaciju sa zainteresiranim stranama.
               Adresa Komisije za korespondenciju:

                           European Commission

                           Directorate-General for Trade

                           Directorate H

                           Office: CHAR 04/039

                           1040 Bruxelles

                           BELGIQUE/BELGIË

                           E-pošta: TRADE-R677-EXEMPTION-SOLAR@ec.europa.eu

         6.   NESURADNJA

               (25)

               Ako zainteresirana strana odbije odobriti pristup potrebnim informacijama ili ih ne dostavi u roku ili ako znatno ometa ispitni postupak, nalazi, bilo pozitivni ili negativni, mogu se donijeti na temelju raspoloživih podataka u skladu s člankom 18. osnovne antidampinške uredbe i člankom 28. osnovne antisubvencijske uredbe.

               (26)

               Ako se utvrdi da je zainteresirana strana dostavila lažne ili obmanjujuće informacije, te se informacije ne moraju uzeti u obzir i mogu se upotrijebiti raspoloživi podaci.

               (27)

               Ako zainteresirana strana ne surađuje ili surađuje samo djelomično te se stoga nalazi temelje na raspoloživim podacima u skladu s člankom 18. osnovne antidampinške uredbe i člankom 28. osnovne antisubvencijske uredbe, ishod za tu stranu može biti manje povoljan nego što bi bio da je surađivala.

               (28)

               Nedostavljanje odgovora u elektroničkom obliku ne smatra se nesuradnjom, pod uvjetom da zainteresirana strana dokaže da bi dostavljanje odgovora u traženom obliku dovelo do nepotrebnog dodatnog opterećenja ili neopravdanog dodatnog troška. Zainteresirana strana trebala bi o tome odmah obavijestiti Komisiju.

         7.   SLUŽBENIK ZA SASLUŠANJE

               (29)

               Zainteresirane strane mogu zatražiti intervenciju službenika za saslušanje u trgovinskim postupcima. Službenik za saslušanje veza je između zainteresiranih strana i ispitnih službi Komisije. Službenik za saslušanje ispituje zahtjeve za pristup dokumentaciji predmeta, sporove povezane s povjerljivošću dokumenata, zahtjeve za produljenje rokova i zahtjeve trećih osoba za saslušanje. Službenik za saslušanje može organizirati saslušanje s pojedinačnom zainteresiranom stranom i posredovati kako bi osigurao da zainteresirana strana u potpunosti ostvaruje svoja prava na obranu. Osim toga, službenik za saslušanje omogućuje održavanje saslušanja uz sudjelovanje stranaka kako bi se mogla predstaviti različita stajališta i ponuditi pobijajući dokazi.

               (30)

               Zahtjevi za saslušanje pred službenikom za saslušanje podnose se u pisanom obliku i trebaju sadržavati razloge za njihovo podnošenje. Zahtjev za saslušanje o pitanjima povezanima s početnom fazom ispitnog postupka mora se podnijeti u roku od 15 dana od datuma stupanja na snagu ove Uredbe. Nakon toga zahtjev za saslušanje mora se podnijeti u rokovima koje u svojoj komunikaciji sa strankama odredi Komisija.

               (31)

               Dodatne informacije i podatke za kontakt zainteresirane strane mogu pronaći na web-stranicama službenika za saslušanje na web-mjestu Glavne uprave za trgovinu: http://ec.europa.eu/trade/trade-policy-and-you/contacts/hearing-officer/

         8.   VREMENSKI OKVIR ISPITNOG POSTUPKA

               (32)

               Ispitni postupak zaključuje se, u skladu s člankom 11. stavkom 5. osnovne antidampinške uredbe i člankom 22. stavkom 1. osnovne antisubvencijske uredbe, u roku od devet mjeseci od datuma stupanja na snagu ove Uredbe.

         9.   OBRADA OSOBNIH PODATAKA

               (33)

               Osobni podaci prikupljeni u ovom ispitnom postupku obrađivat će se u skladu s Uredbom (EZ) br. 45/2001 Europskog parlamenta i Vijeća (13).

         DONIJELA JE OVU UREDBU:
   Članak 1.
   Pokreće se revizija Provedbene uredbe (EU) 2016/184 i Provedbene uredbe Komisije (EU) 2016/185 na temelju članka 11. stavka 4. i članka 13. stavka 4. Uredbe (EU) 2016/1036 i članka 23. stavka 6. Uredbe (EU) 2016/1037 kako bi se utvrdilo bi li uvoz kristalnih silicijskih fotonaponskih modula ili ploča i ćelija vrste koja se upotrebljava u kristalnim silicijskim fotonaponskim modulima ili pločama (debljina ćelija ne premašuje 400 mikrometara), poslanih iz Malezije i Tajvana, neovisno o tome jesu li deklarirani kao proizvod podrijetlom iz Malezije i Tajvana, trenutačno razvrstani u oznake KN ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 i ex 8541 40 90 (oznake TARIC: 8501310082, 8501310083, 8501320042, 8501320043, 8501330062, 8501330063, 8501340042, 8501340043, 8501612042, 8501612043, 8501618042, 8501618043, 8501620062, 8501620063, 8501630042, 8501630043, 8501640042, 8501640043, 8541409022, 8541409023, 8541409032, 8541409033), koje proizvodi društvo Longi (Kuching) SDN.BHD (dodatna oznaka TARIC C309), trebao podlijegati antidampinškim i antisubvencijskim mjerama uvedenima Provedbenom uredbom (EU) 2016/185 i Provedbenom uredbom (EU) 2016/184.
   Članak 2.
   Antidampinška pristojba uvedena Provedbenom uredbom (EU) 2016/185 stavlja se izvan snage u pogledu uvoza iz članka 1. ove Uredbe.
   Članak 3.
   Carinska tijela, na temelju članka 14. stavka 5. Uredbe (EU) 2016/1036, poduzimaju odgovarajuće mjere za evidentiranje uvoza u Uniju iz članka 1. ove Uredbe.
   Evidentiranje istječe devet mjeseci od datuma stupanja na snagu ove Uredbe.
   Članak 4.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 6. studenoga 2017.

            Za Komisiju

            Predsjednik

         Jean-Claude JUNCKER

      (1)  SL L 176, 30.6.2016., str. 21.

      (2)  SL L 176, 30.6.2016., str. 55.

      (3)  SL L 325, 5.12.2013., str. 1.

      (4)  SL L 325, 5.12.2013., str. 66.

      (5)  SL L 37, 12.2.2016., str. 56.

      (6)  SL L 37, 12.2.2016., str. 76.

      (7)  SL L 56, 3.3.2017., str. 1.

      (8)  SL L 56, 3.3.2017., str. 131.

      (9)  SL L 36, 11.2.2017., str. 47.

      (10)  SL C 67, 3.3.2017., str. 16.

      (11)  SL L 238, 16.9.2017., str. 22.

      (12)  Dokument s oznakom „Limited” dokument je koji se smatra povjerljivim u skladu s člankom 19. Uredbe Vijeća (EZ) br. 1225/2009 (SL L 343, 22.12.2009., str. 51.) i člankom 6. Sporazuma WTO-a o provedbi članka VI. GATT-a iz 1994. (Sporazum o antidampingu). To je ujedno zaštićeni dokument u skladu s člankom 4. Uredbe (EZ) br. 1049/2001 Europskog parlamenta i Vijeća (SL L 145, 31.5.2001., str. 43.).

      (13)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).


title: Provedbena uredba Komisije (EU) 2017/2057 оd 10. studenoga 2017. o neodobrenju tvari Achillea millefolium L. kao osnovne tvari u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (Tekst značajan za EGP. )

text:
               11.11.2017

               HR

               Službeni list Europske unije

               L 294/27

         PROVEDBENA UREDBA KOMISIJE (EU) 2017/2057
   оd 10. studenoga 2017.
   o neodobrenju tvari Achillea millefolium L. kao osnovne tvari u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 23. stavak 5. u vezi s člankom 13. stavkom 2.,
   budući da:

               (1)

               U skladu s člankom 23. stavkom 3. Uredbe (EZ) br. 1107/2009 Komisija je 10. srpnja 2015. primila zahtjev od subjekta Institut Technique de l'Agriculture Biologique (ITAB) za odobrenje Millefolii herba kao osnovne tvari. Uz navedeni zahtjev priložene su tražene informacije iz članka 23. stavka 3. drugog podstavka Uredbe (EZ) br. 1107/2009.

               (2)

               Komisija je od Europske agencije za sigurnost hrane („Agencija”) zatražila znanstvenu pomoć. Agencija je 29. rujna 2016. Komisiji dostavila tehničko izvješće o predmetnoj tvari (2). Komisija je Stalnom odboru za bilje, životinje, hranu i hranu za životinje 24. siječnja 2017. dostavila izvješće o pregledu (3) i nacrt ove Uredbe o neodobrenju tvari Millefolii herba te pripremila njihove završne verzije za sastanak tog odbora održan 6. listopada 2017.

               (3)

               Tijekom savjetovanja koje je organizirala Agencija podnositelj zahtjeva izmijenio je naziv osnovne tvari u Achillea millefolium L.

               (4)

               Dokumentacija koju je dostavio podnositelj zahtjeva ne pokazuje da tvar Achillea millefolium L. ispunjava kriterije za hranu iz članka 2. Uredbe (EZ) br. 178/2002 Europskog parlamenta i Vijeća (4).

               (5)

               U tehničkom izvješću Agencije navedene su određene bojazni u pogledu izlaganja infuziji i sastojcima alfa- i beta-tujonu, kamforu i 1,8-cineolu, posebno pri uporabi kao pesticid. Navedene su bojazni u pogledu mogućih štetnih učinaka na trudnice i na parametre sperme te u pogledu mogućnosti uzrokovanja poremećaja endokrinog sustava. Kao posljedica toga, procjena rizika za gospodarske subjekte, radnike, druge prisutne osobe, potrošače i neciljne organizme nije mogla biti dovršena.

               (6)

               Komisija je pozvala podnositelja zahtjeva da podnese svoje primjedbe o tehničkom izvješću Agencije i o nacrtu izvješća o pregledu. Podnositelj zahtjeva podnio je primjedbe, koje su detaljno pregledane.

               (7)

               Međutim, unatoč argumentima koje je iznio podnositelj zahtjeva, bojazni u pogledu tvari ne mogu se ukloniti.

               (8)

               Stoga, kako je navedeno u Komisijinu izvješću o pregledu, nije utvrđeno da su zahtjevi iz članka 23. Uredbe (EZ) br. 1107/2009 ispunjeni. Stoga je primjereno ne odobriti tvar Achillea millefolium L. kao osnovnu tvar.

               (9)

               Ovom se Uredbom ne dovodi u pitanje ponovno podnošenje zahtjeva za odobrenje tvari Achillea millefolium L. kao osnovne tvari u skladu s člankom 23. stavkom 3. Uredbe (EZ) br. 1107/2009.

               (10)

               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU UREDBU:
   Članak 1.
   Tvar Achillea millefolium L. ne odobrava se kao osnovna tvar.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 10. studenoga 2017.

            Za Komisiju

            Predsjednik

         Jean-Claude JUNCKER

      (1)  SL L 309, 24.11.2009., str. 1.

      (2)  Technical report on the outcome of the consultation with Member States and EFSA on the basic substance application for Millefolii herba – Yarrow infusion for use in plant protection as fungicide and insecticide on various crops and to prevent freezing (Tehničko izvješće o rezultatima savjetovanja s državama članicama i EFSA-om o zahtjevu za odobrenje tvari Millefolii herba – infuzija stolisnika kao osnovne tvari za uporabu u sredstvima za zaštitu bilja kao fungicid i insekticid na raznim kulturama i za sprečavanje smrzavanja). EFSA, povezana publikacija 2016:EN-1093.

      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

      (4)  Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).